  Виталий Пронин Удмурт шаермы данъяське трос интыосын, ма, инкуазьмы но дотово паймымон.Геннадий Парфёнов, Киясаысь шаерчи Туж куаныса-шумпотыса лыдӟисько «Сю сюрес» рубрика улын потӥсь материалъ-ёсты. «Удмурт дуннеез» лыдӟисьёсын ӵош мон кыӵе гинэ удмурт гуртъёсы ӧй ву ини! Тау экскурсиосты понна!Удмурт шаермы данъяське трос интыосын, ма, инкуазьмы но дотово паймымон. Калыкмы но лякыт, вазиськись, котьку юрттыны дась. Дыр вуиз, лэся, шаермес мукет синмын учкыны но валаны, данъяськыны. Малы меда газетлэсь одӥгзэ бамзэ сӥзёнтэм, шуом, П. И. Чайковский крезьгурчилэн музеезлы, уго таяз тулыс дунне ортчытӥз Пётр Ильичлэсь юбилейзэ. Мукет газет бамамы Сарапулысь Башенин купечлэн шукрес дачаеныз тодматом. Малпасько, журналистъёс соглаш?Мынам озьы ик туж тодэме потэ Гракысь Благодатной гуртысь чувашъёс сярысь, Порымысь крашинъёс, Кестымысь бигеръёс, Юндаысь бесерманъёс, Мари-Гондырысь поръёс, уйпал ёросъёсысь староверъёс сярысь но. Тросгес мед тодомы ог-огмы сярысь. Мон пыдме но ӧй лёга на Нечкиное, Вуж Мултанэ, Чекерилэ, Байгурезе, Инмарлы тау, Лудорвае вуылӥ ини. Паймыса бырисько вал отысь тӧл вуколы, 2 этажъем 6 люкето пу кенослы. Со, пе, ваемын Стеньгуртысь (Кез ёрос) Ложкинъёслэсь. Киясаысь тодмомы шуэ: мынам пичи дыры со кенос дорын ортчиз. Вот ведь, зэмзэ но, дунне питырес-котырес вылэм. Шаерамы кылемын на кык гинэ тӧл вукоос: огез Лудорвайын, мукетыз - ёросысьтымы Уддядиын (Карамас-Пельга).Ёросысь арлыдоос нерад каро: олле Перевозное монастыре, олле Зуевы Ключие, «Усть-Бельск» инкуазь парке. Археологъёс понна Кам дурысь Зуевы Ключи - зэмос рай. Азьланяз газетамы Иднакарлы но, Варнилы но, Весьякарлы, Дондыкарлы но инты сюроз, дыр, ведь со каръёсын уно дауръёс талэсь азьло улӥзы-вылӥзы вашкала удмуртъёс. Кызьы меда вераськизы со вакытысь «бенъёс»? Нош али Иднакарез ӵемысь тодӥськом бальзам нимъя гинэ...Рубрика но йырам берга - «Выль синмын», уго даурлэсь азьвыл «Виль Синь» газет нырысь радъёсын вал удмуртъёсты выль улонэн тодматонын.Ӵектон улонэ пыӵаз ке, куинь лудкечез кутом. Лыдӟисьёсмы, туж оскисько, талы шумпотозы, бускельзэс но лӧпкытозы газетлы гожтӥськыны, гурт туризм но тэтэ уз ни кары, ӝогак азинскоз. Олле тунсыкогес каром дауръем газетмес, ӵошен будэтом егит лыдӟисьёсмес-кивоштӥсьёсмес! Теги: сюсюрес удмуртдунне  